b'\n_START_ARTICLE_\nButadieeni\n_START_SECTION_\nHistoria\n_START_PARAGRAPH_\nButadieeni\xc3\xa4 on eristetty maa\xc3\xb6ljyn hiilivedyist\xc3\xa4 jo 1800-luvulla. Butadieenin teollinen valmistus alkoi hieman ennen toista maailmansotaa, kun useat sotaan my\xc3\xb6hemmin osallistuneet valtiot huomasivat voivansa joutua sodan alkaessa eristetyksi kumintuottajamaista, jotka kuuluivat Brittil\xc3\xa4iseen imperiumiin, ja etsiv\xc3\xa4t materiaaleja v\xc3\xa4hent\xc3\xa4\xc3\xa4kseen riippuvuuttaan kumista. Vuonna 1929 Eduard Tshunker ja Walter Bock valmistivat ty\xc3\xb6ss\xc3\xa4\xc3\xa4n IG Farben-yhti\xc3\xb6ss\xc3\xa4 styreenin ja butadieenin kopolymeerin, jota voitiin k\xc3\xa4ytt\xc3\xa4\xc3\xa4 auton renkaissa. T\xc3\xa4m\xc3\xa4 synteettinen kumi tunnetaan nimell\xc3\xa4 Buna. T\xc3\xa4m\xc3\xa4n j\xc3\xa4lkeen k\xc3\xa4ynnistyi etanolipohjaisen butadieenin tuotanto Neuvostoliitossa ja Yhdysvalloissa sek\xc3\xa4 kivihiilest\xc3\xa4 tuotetusta asetyleenist\xc3\xa4 tehdyn butadieenin valmistus Saksassa.\n_START_SECTION_\nTuotanto\n_START_PARAGRAPH_\nYhdysvalloissa, Japanissa ja Euroopassa butadieeni tuotetaan \xc3\xb6ljynjalostuksessa eteenin yhteydess\xc3\xa4. Butadieeni\xc3\xa4 voidaan valmistaa my\xc3\xb6s poistamalla vety\xc3\xa4 buteeneista ja butaaneista. Kiinassa ja Intiassa butadieeni\xc3\xa4 valmistetaan etanolista._NEWLINE_Suurin osa tuotetusta butadieenista menee autojen renkaissa k\xc3\xa4ytetyn synteettisen kumin valmistukseen. Akryylinitriilibutadieenistyreenin (ABS-muovi), styreenibutadieenikumin (SBR), polybutadieenikumin, nitriilikumin, adiponitriilin ja kloropreenin valmistuksessa k\xc3\xa4ytet\xc3\xa4\xc3\xa4n my\xc3\xb6s butadieenia. Styreenibutadieenilateksia k\xc3\xa4ytet\xc3\xa4\xc3\xa4n paperiteollisuudessa.\n_START_SECTION_\nTurvallisuus\n_START_PARAGRAPH_\nButadieeni on eritt\xc3\xa4in herk\xc3\xa4sti syttyv\xc3\xa4\xc3\xa4 ja muodostaa hapen vaikutuksesta herk\xc3\xa4sti r\xc3\xa4j\xc3\xa4ht\xc3\xa4vi\xc3\xa4 peroksideja. Butadieeni on my\xc3\xb6s myrkyllist\xc3\xa4 ja se tuhoaa keskushermostoa. 1,3-butadieeni on luokiteltu sy\xc3\xb6p\xc3\xa4\xc3\xa4 aiheuttavaksi aineeksi ja se saattaa aiheuttaa periytyvi\xc3\xa4 mutaatioita ihmisen sukusoluissa.'